[{"text_idx": "#000002", "text": "Dyw Aberystwyth ond wedi colli un o\u2019u pum ge\u0302m ers ailddechrau\u2019r tymor, gan godi o waelod y tabl i\u2019r 9fed safle."}, {"text_idx": "#000003", "text": "Y Derwyddon sydd wedi cymryd eu lle ar waelod y domen yn dilyn rhediad truenus o chwe ge\u0302m heb fuddugoliaeth (colli 5, cyfartal 1)."}, {"text_idx": "#000007", "text": "Ond roedd \u2018na siomiant pellach i Met Caerdydd, gollodd yng Nghaernarfon i\u2019w gwneud hi\u2019n wyth ge\u0302m heb fuddugoliaeth i\u2019r myfyrwyr."}, {"text_idx": "#000008", "text": "Dyw Met bellach ond dau bwynt uwchben safleoedd y cwymp, ond mae\u2019n ansicr eto os bydd unrhyw glwb yn syrthio o\u2019r uwch gynghrair y tymor hwn."}, {"text_idx": "#000010", "text": "Mae triphwynt yn gwahanu\u2019r ddau glwb a byddai angen i Hwlffordd ennill o dair go\u0302l neu fwy i ddringo uwchben Pen-y-bont ar wahaniaeth goliau."}, {"text_idx": "#000011", "text": "Mae Caernarfon hefyd driphwynt uwchben Hwlffordd, ond dyw eu gwahaniaeth goliau ddim cystal a\u2019r Adar Gleision, a gyda\u2019r Cofis yn wynebu ge\u0302m galed yn erbyn Y Seintiau Newydd, mae\u2019n bosib y byddai buddugoliaeth yn ddigon i godi ti\u0302m Wayne Jones uwchben Caernarfon."}, {"text_idx": "#000012", "text": "Ond dyw Pen-y-bont heb golli dim un o\u2019u pum ge\u0302m ddiwethaf yn erbyn Hwlffordd (ennill 4, cyfartal 1) ac roedd hi\u2019n grasfa o 4-0 i\u2019r Adar Gleision yn y ge\u0302m gyfatebol ar ddechrau\u2019r tymor gyda rheolwr Pen-y-bont, Rhys Griffiths yn rhwydo ddwywaith ar o\u0302l dod a\u2019i hun ymlaen fel eilydd yn 40 mlwydd oed."}, {"text_idx": "#000013", "text": "Yn dilyn rhediad arbennig o 14 ge\u0302m heb golli, mae\u2019r Bala bellach wedi colli tair ge\u0302m gynghrair yn olynol am y tro cyntaf ers dwy flynedd, ac mae ti\u0302m Colin Caton wedi syrthio 15 pwynt y tu o\u0302l i\u2019r ceffylau blaen, Cei Connah."}, {"text_idx": "#000014", "text": "Bydd Y Fflint hefyd yn gobeithio am well perfformiad y penwythnos hwn ar o\u0302l cael eu trechu o 6-0 gartref yn erbyn Y Seintiau Newydd ddydd Sadwrn."}, {"text_idx": "#000015", "text": "Hon fydd taith gyntaf Y Fflint i Faes Tegid ers 2009, sef tymor olaf Y Bala yng Nghynghrair y Gogledd cyn gorffen ar frig y tabl a chael eu dyrchafu i\u2019r uwch gynghrair."}, {"text_idx": "#000017", "text": "Bydd Cei Connah yn gobeithio dal eu gafael ar eu lle ar gopa\u2019r gynghrair wedi i\u2019r Seintiau Newydd gau\u2019r bwlch i driphwynt y penwythnos diwethaf."}, {"text_idx": "#000018", "text": "A bydd y Nomadiaid yn sicr ddim yn gorffwys ar eu rhwyfau gan bod y clwb oedd ar y brig adeg yr hollt wedi methu mynd ymlaen i ennill y gynghrair yn y ddau dymor diwethaf."}, {"text_idx": "#000019", "text": "Mae Cei Connah ar rediad o naw ge\u0302m heb golli yn erbyn Y Drenewydd (ennill 7, cyfartal 2), a bydd y Robiniaid yn siomedig o fethu cyfle i gystadlu am le\u2019n y Chwech Uchaf yn dilyn dau golled yn olynol yn erbyn Aberystwyth a Hwlffordd."}, {"text_idx": "#000021", "text": "Mae Caernarfon yn teithio i Neuadd y Parc gan wybod y byddai pwynt yn ddigon i sicrhau eu lle yn y Chwech Uchaf."}, {"text_idx": "#000022", "text": "Ond mae hynny am fod yn dipyn o her yn erbyn y clwb sydd wedi sgorio 11 go\u0302l yn eu dwy ge\u0302m ddiwethaf."}, {"text_idx": "#000023", "text": "Mae\u2019r Cofis ar rediad rhagorol o wyth ge\u0302m heb golli, a byddai gallu ymestyn y rhediad hwnnw ddydd Gwener yn golygu gymaint i Huw Griffiths yn ei dymor llawn cyntaf gyda\u2019r clwb."}, {"text_idx": "#000024", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]